મુખ્યમંત્રી વિજય રૂપાણી અને નાયબ મુખ્યમંત્રી નીતિન પટેલ વચ્ચેનો વિખવાદ હવે સ્પષ્ટપણે જોવા મળી રહ્યો છે. વર્તમાન સમયમાં ભાજપ બે જૂથોમાં વહેંચાઇ ગયું હોય એમ લાગી રહ્યું છે. એક જૂથમાં રાષ્ટ્રીય અધ્યક્ષ અમિત શાહ અને વિજય રૂપાણી છે, તો બીજા જૂથમાં નીતિન પટેલ અને તેમના સમર્થકો છે. ખાતાની ફાળવણી દરમિયાન નીતિન પટેલની સ્પષ્ટ નારાજગી નાણાં વિભાગ ન મળવાને કારણે હતી. તેમની માંગણી હતી કે, નાયબ મુખ્યમંત્રીના પદને શોભે એવા ખાતા તેમને આપવામાં આવે. ખાતા ફાળવણીમાં સૌરભ પટેલને નાણાં વિભાગ આપવામાં આવ્યો હતો અને નીતિન પટેલને ચિકિત્સા, શિક્ષણ વગેરે જેવા ખાતા આપવામાં આવ્યા હતા. વિધાનસભાની ચૂંટણીમાં ભાજપને ધારેલી બેઠકો મળી નથી. ભાજપને મળેલ 99 બેઠકોમાં 30 ટકા ધારાસભ્યો પાટીદાર સમાજના છે. એવામાં નીતિન પટેલની માંગણી સ્વીકાર્યા વિના અમિત શાહને છૂટકો નહોતો. પ્રાપ્ત જાણકારી અનુસાર, વડાપ્રધાન નરેન્દ્ર મોદીના વિશ્વાસુ ગણાતા કેરળના આઈએએસ અધિકારી કૈલાશનાથનને ફરી દિલ્હીનું તેડું આવે એવી શક્યતા છે. કહેવાઇ રહ્યું છે કે, નિવૃત્તિ બાદ તેમને ગુજરાતના મુખ્ય સચિવનું પદ સોંપવામાં આવશે.